Raffaella Carrà
  Raffaella Carra (italyancha: Raffaella Carrà; 1943-yil 18-iyun, Boloniya, Italiya – 2021-yil 5-iyul, Rim, Italiya) – italiyalik qoʻshiqchi, aktrisa, teleboshlovchi va raqqosa. 1950-yillarda aktrisa sifatida oʻz faoliyatini boshlagan Carra yigirma yil oʻtgach, musiqa va televideniye sohasida butun dunyoga mashhur boʻldi. Deyarli 70 yillik faoliyati davomida Raffaella Carra oʻz vatanida va xorijda, ayniqsa, Ispaniya va Lotin Amerikasida „italyan televideniyesi malikasi“ va „ommaviy madaniyat timsoli“ sifatida tan olingan. U 1980-yillardan to umrining oxirigacha, asosan, Italiya va Lotin Amerikasida yuqori reytingga ega boʻlgan koʻplab telekoʻrsatuvlar boshlovchisi boʻlib ishladI. Xonanda koʻplab mamlakatlarda xit-paradlarga kirgan va dunyo boʻylab 20 milliondan ortiq nusxada sotilgan „A far l’amore comincia tu“ qoʻshigʻi bilan mashhur boʻldi. Boshqa „Tanti auguri“, „Rumore“, „Pedro“, „Fiesta“ va „Ballo ballo“ qoʻshiqlari ham xitga aylandi va 1970-yillarning eng muvaffaqiyatli va mashhur italyan estrada xonandalaridan biri sifatidagi maqomini mustahkamladi. Musiqiy faoliyati davomida Raffaella Carra 70 dan ortiq albom va toʻplamlarni yozgan. Uning yozuvlari jami 60 million nusxadan ortiq tiraj bilan 37 mamlakatda chiqarilgan. Xonandaning albom va qoʻshiqlari jami 24 marta Oltin va platina maqomiga sazovor boʻlgan.